text: Konkursramt: Jeg beholder det gode humør
  29 august 2012 kl. 11.41
  - De kan tage alt fra mig, men ikke det gode humør. Sådan lød det fra Søren Rask Larsen, der sammen med Anne Marie Larsen købte Sommerland Syd i Tinglev for godt to år siden. Nu er alt tabt. Forlystelsesparken er erklæret konkurs.
  90 sæsonansatte og to fastansatte må hente lønnen for august i Lønmodtagernes Garantifond.
  Forlystelsesparken betalte regninger indtil mandag, så det er alene bankforbindelsen, Sydbank, der lider økonomisk tab sammen med ægteparret Larsen.
  
  Pantsatte alt
  Ægteparret fra Støvring pantsatte alt, hvad de ejede, da de sprang ud som ejere af en tivoli-park på 36 tønder land.
  - Jeg er sikker på, at det nok skal gå, erklærede Søren Rask Larsen dengang. Han er uddannet elektriker og havde arbejdet 22 år i TDC, da han satsede på at blive selvstændig.
  Nu er pengene bogstavelig talt regnet væk. Sommerland Syd lukker efter den vådeste sommer i mange år.
  Anne Marie Larsen har sideløbende med arbejdet i forlystelsesparken studeret til lærer.
  